Subject: Alusharidusseaduse eelnõu paragrahvi muudatus kooskõlastamiseks
From: Kristel Möller <[email-masked]>
To: "KM Info" <[email-masked]>, "[email-masked]" <[email-masked]>, "[email-masked]" <[email-masked]>, "MKM info" <[email-masked]>, "[email-masked]" <[email-masked]>
Date: Wed, 6 Mar 2024 14:09:42 +0000

Tere

Esitame Teile kooskõlastamiseks ja arvamuse avaldamiseks alusharidusseaduse eelnõu muudatuse, mis on tehtud pärast 08.12.2023-05.01.2024 kooskõlastusringi ning pärast Justiitsministeeriumi II kooskõlastamist. Muudetud on munitsipaallastehoiu ja -lasteaia rahastamise paragrahvi, täpsemalt selle lõikeid 2 ja 3. Kirja manuses on alusharidusseaduse eelnõu kooskõlastustabel.

Palume Teie tagasisidet muudatuse osas hiljemalt 13. märtsil 2024 e-posti aadressil [email-masked] <mailto:[email-masked]>  või [email-masked] <mailto:[email-masked]> . 

Muudetud säte:

§ 47. Munitsipaallastehoiu ja -lasteaia rahastamine

(1) Munitsipaallasteaeda ja -lastehoidu rahastatakse kohaliku omavalitsuse üksuse eelarvest.

(2) Riigieelarvest määratakse kooskõlas riigieelarve seadusega kohaliku omavalitsuse üksusele võimaluse korral toetust käesoleva seaduse § 29 lõikes 1 ja § 38 lõikes 1 nimetatud õpetajate täienduskoolituseks, eesti keele õppeks ja õppevara soetamiseks. 

(3) Osalustasu lastehoius ja lasteaias ühe lapse kohta ei või ületada 20 protsenti töölepingu seaduse § 29 lõike 5 alusel kehtestatud töötasu alammäärast. Lapse toidukulu katab vanem.

(4) Kohaliku omavalitsuse üksus kehtestab munitsipaallasteaia ja -lastehoiu osalustasu ja toidukulu päevamaksumuse, mis võib olla diferentseeritud sõltuvalt laste arvust perekonnas, sotsiaalmajanduslikust taustast või muudest asjaoludest. Enne toidukulu päevamaksumuse kehtestamist kuulatakse ära hoolekogu arvamus.

(5) Munitsipaallasteaia- ja -lastehoiukoha tagamisel teise kohaliku omavalitsuse üksuse munitsipaallasteaias või -lastehoius käesoleva seaduse §-s 5 sätestatud korras lepivad kohaliku omavalitsuse üksused kokku koha maksumusega seotud kulu tasumise korra.

Muutused:

Lõikesse 2 on lisatud tekstiosa „võimaluse korral“ ning „õppevara soetamiseks“ ning jäetud välja tekstiosa „ja õpetajate tööjõukuludeks. Kohaliku omavalitsuse üksus võib toetust kasutada ka tugispetsialistide tööjõukulude katmiseks või tugiteenuste kättesaadavuse tagamiseks.“

Paragrahvist on välja jäetud lõige 3.

Senine lõige 4 on muudetud lõikeks 3, lõige 5 on muudetud lõikeks 4 ja lõige 6 on muudetud lõikeks 5.

Muudatuse põhjendused:

§ 47 lõige 2 – 

Esmalt vajas säte normitehnilist muudatust, sest eelnõu eesmärk ei ole olnud muuta rahastamise põhimõtteid võrreldes kehtiva koolieelse lasteasutuse seaduses (KELS) sätestatuga. Riik saab anda toetust siis, kui selleks on võimalus. KELS § 27 lõige 1’1 sätestab, et riigieelarves nähakse võimaluse korral ette toetus /…/. Seepärast lisasime lõikesse 2 tekstiosa „võimaluse korral“, nagu on sõnastatud kehtiva KELS § 27 lõikes 1´1.

Teiseks on § 47 lõikesse 2 lisatud tekstiosa „õppevara soetamiseks“, et võimalusel näha ette sarnaselt koolidele ka lastehoidudele ja lasteaedadele toetus õppevara soetamiseks. Kuigi lastehoiud ei ole õppeasututus, kasutatakse haridustasemete üleselt sarnast mõistet „õppevara“. 

Kolmandaks on paragrahvi muudetud selliselt, et alusharidusseaduses ei sätestata edaspidi eraldi alust õpetajate tööjõukulude toetamiseks. Nimelt ei pea alus lasteaiaõpetajate tööjõukulude riigieelarvest toetuse määramiseks tulenema eriseadusest. Lasteaiaõpetajate tööjõukulude toetus on võimalik kavandada riigieelarvesse ilma eriseaduse sätteta ning sellisel juhul käsitatakse seda toetusena riigieelarve seaduse (RES) § 48 lõike 5 mõttes ja jaotustingimused kehtestatakse toetusfondi määrusega. Seega määratakse õpetajate tööjõukulu toetus kui üks riigieelarvelise toetuse liik ja selle suurus RES § 48 lõigete 1 ja 2 kohaselt riigieelarvega ning § 48 lõike 4 alusel kehtestab toetuse jaotamise ja kasutamise tingimused ja korra Vabariigi Valitsus määrusega, nagu seda praegu tehakse. 

§ 47 lõige 3 – säte jäetakse välja, sest kuna õpetajate tööjõukulude toetus määratakse riigieelarvega, siis RES § 48 lõike 5 kohaselt kehtestab Vabariigi Valitsus toetusfondi jaotamise ja kasutamise tingimuste ja korra määruses (lõikes 4 sätestatud määrus)  ka toetusfondi jaotamise aluseks olevad arvnäitajad.

Heade soovidega

Kristel Möller 

õigusnõunik
õigusloome valdkond
Haridus- ja Teadusministeerium
7350102
[email-masked]